Broj: 711-I-1478-M-299/22-02-19

Zagreb, 07. lipnja 2022.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu: Nataše Novaković, kao predsjednice Povjerenstva, Tončice Božić, Aleksandre Jozić-Ileković i Tatijane Vučetić kao članova Povjerenstva, na temelju članka 32. stavka 1. podstavka 3. Zakona o sprječavanju sukoba interesa („Narodne novine“ broj 143/21, u daljnjem tekstu: ZSSI), **na zahtjev obveznika Domagoja Varžića, zamjenika gradonačelnika Grada Belišća do 19. svibnja 2021.g.,** za davanjem mišljenja Povjerenstva,na 175. sjednici održanoj dana 07. lipnja 2022.g. donosi sljedeće

**MIŠLJENJE**

**Sukladno odredbama ZSSI-a nema zapreke da obveznik Domagoj Varžić, zamjenik gradonačelnika Grada Belišća do 19. svibnja 2021.g., po prestanku primanja naknade plaće nakon obnašanja dužnosti prima naknadu za obnašanje dužnosti predsjednika Gradskog vijeća Grada Belišća.**

Obrazloženje

Zahtjev za mišljenjem podnio je obveznik Domagoj Varžić, zamjenik gradonačelnika Grada Belišća do 19. svibnja 2021. U Povjerenstvu zahtjev je zaprimljen 06. lipnja 2022. pod poslovnim brojem 711-U-5817-M-299/22-01-4, povodom kojeg se vodi predmet broj M-299/22.

Člankom 3. stavkom 1. podstavkom 34. ZSSI-a propisano je da su župani, gradonačelnici, općinski načelnici i njihovi zamjenici obveznici ZSSI-a. Uvidom u registar obveznika kojeg ustrojava i vodi Povjerenstvo utvrđeno je da je Domagoj Vražić bio zamjenik gradonačelnika Grada Belišća u mandatu 2013.-2017.g. te ponovno od 2017.-2021.g. Slijedom navedenog, povodom obnašanja navedene dužnosti Domagoj Varžić obvezan je postupati sukladno odredbama ZSSI-a.

Člankom 8. stavkom 3. i stavkom 4. ZSSI-a propisano je da su obveznici dužni u slučaju dvojbe predstavlja li neko ponašanje povredu odredaba ZSSI-a zatražiti mišljenje Povjerenstva koje je potom dužno, na zahtjev obveznika, dati obrazloženo mišljenje u roku od 15 dana od dana primitka zahtjeva.

Obveznik u zahtjevu navodi da je u prethodnom mandatu obavljao dužnost zamjenika gradonačelnika i da mu je mandat prestao 19. svibnja 2021.g., te da je potom 26. svibnja 2021.g. na konstituirajućoj sjednici Gradskog vijeća Grada Belišća izabran za predsjednika. Obveznik navodi da sukladno članku 90.a stavku 4. Zakona o lokalnoj i područnoj (regionalnoj) samoupravi iskoristio pravo na naknadu plaće i staža idućih 6 mjeseci. Obveznik navodi da u razdoblju tijekom tih šest mjeseci nije primao vijećničku naknadu kako ne bi došlo do dupliciranja naknada te traži mišljenje može li ju primati u idućih 6 mjeseci nakon prestanka primanja naknade plaće, pa do navršenih 12 mjeseci od prestanka obnašanja dužnosti zamjenika gradonačelnika.

Člankom 17. stavkom 1. ZSSI-a propisano je da za vrijeme obnašanja javne dužnosti na koju je izabran odnosno imenovan obveznik ne smije obnašati drugu javnu dužnost, osim ako drugu javnu dužnost obnaša po položaju ili je zakonom drukčije propisano.

Člankom 7. d.) propisano je da je obveznicima zabranjeno primati dodatnu naknadu za poslove obnašanja javnih dužnosti.

Člankom 22. ZSSI-a propisano je da obveze koje za obveznika proizlaze iz članaka 7., 10., 11., 12. i 20. ovoga Zakona počinju na dan stupanja na dužnost i traju 12 mjeseci od dana prestanka obnašanja dužnosti.

Ranijim Zakonom o sprječavanju sukoba interesa („Narodne novine“, broj 26/11., 12/12., 126/12., 48/13., 57/15. i 98/19, u daljnjem tekstu: ZSSI/11) člankom 7. d) također je bilo propisana zabrana primanja dodatne naknade za obnašanje javnih dužnosti, dok je člankom 20. ZSSI/11 bilo propisano da obveze koje za dužnosnika proizlaze iz članka 7. Zakona počinju danom stupanja na dužnost i traju 12 mjeseci od dana prestanka obnašanja dužnosti.

Povjerenstvo ističe kako se u konkretnom slučaju na obveznika ne može primijeniti zabrana iz odredbe članka 7. d) ZSSI-a, budući da je prestankom primanja naknade plaće nakon prestanka mandata jedina naknada koju bi obveznik primao bila naknada za poslove obnašanja dužnosti predsjednika Gradskog vijeća Grada Belišća, te se stoga ne bi moglo govoriti o dodatnoj naknadi za obnašanje dužnosti, već o jedinoj naknadi za obnašanje dužnosti.

Stoga obveznik Domagoj Varžić, zamjenik gradonačelnika Grada Belišća do 19. svibnja 2021.g. nakon prestanka primanja naknade plaće može primiti naknadu za obnašanje dužnosti predsjednika Gradskog vijeća Grada Belišća.

Sijedom navedenog, Povjerenstvo je donijelo Odluku kao što je navedeno u izreci ovog akta.

PREDSJEDNICA POVJERENSTVA

Nataša Novaković, dipl. iur.

Dostaviti:

1. Obveznik Domagoj Varžić, putem e-maila
2. Objava na internetskoj stranici Povjerenstva
3. Pismohrana